Diari Oficial de la Generalitat Valenciana


Sumari del DOGV 3406, del 05-01-1999 (1998/11130)

ORDRE de 18 de desembre de 1998, de la Conselleria de Benestar Social, per la qual es regulen i convoquen ajudes adreçades al manteniment del Pla de Mesures d'Inserció Social, i als diferents programes, serveis i centres d'intervenció, d'atenció familiar i de promoció de l'adopció, en l'àmbit de la família i adopció, per a l'exercici 1999.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3406

Data del DOGV
:   05-01-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/11098


Data del document
:   18-12-1998

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 18 de desembre de 1998, de la Conselleria de Benestar Social, per la qual es regulen i convoquen ajudes adreçades al manteniment del Pla de Mesures d'Inserció Social, i als diferents programes, serveis i centres d'intervenció, d'atenció familiar i de promoció de l'adopció, en l'àmbit de la família i adopció, per a l'exercici 1999. [1998/X11449]
  
La Llei de la Generalitat Valenciana 5/97, de 25 de juny, per la qual es regula el sistema de serveis socials, inclou, dins de les responsabilitats de la Generalitat Valenciana, la de donar resposta a diferents problemes socials mitjançant l'aportació dels recursos financers, tècnics, humans i d'organització necessaris.
  
En el marc d'aquesta Llei, la Generalitat Valenciana té, entre els seus objectius, garantir l'atenció integral de la família, atenent tots els problemes que puguen incidir en el seu benestar, prevenint-los i reparant-los; el foment de les institucions col·laboradores d'integració familiar i el de les entitats de mediació en matèria d'adopció internacional.
  
De la mateixa manera, aquesta Llei estableix, en l'article 37.2, les prestacions econòmiques reglades, com a adreçades a la família o a un nucli convivencial donat, i s'hi recull la possibilitat que es puga exigir a les persones beneficiàries d'aquestes la realització d'activitats tendents a la normalització dels seus hàbits i a la plena integració social, a través de la formació o la cooperació social que es determine.
  
La Conselleria de Benestar Social té entre les seues competències, les específiques de promoció de l'adopció, tant nacional com internacional, en el marc del Conveni de la Haia, ratificat per l'estat espanyol el 30 de juny de 1995; la Llei 21/87, d'11 de novembre, per la qual es modifiquen determinats articles del Codi Civil i de la Llei d'Enjudiciament Civil, en matèria d'adopció; la Llei 7/94, de la Infància, de la Generalitat Valenciana i la Llei Orgànica 1/96, de 15 gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil.
  
Per a la consecució d'aquests objectius, correspon a la Conselleria de Benestar Social fomentar, de manera especialitzada, les actuacions tendents a la protecció i promoció de l'estructura familiar com a nucli natural i fonamental que és de la societat, i per la intervenció en el procés evolutiu dels seus membres, amb l'objectiu social d'afavorir el desenvolupament harmònic de tots elles.
  
Per a això és necessari afavorir la implantació de diferents programes, serveis i centres, la realització d'accions divulgatives i de suport a diferents actuacions especialitzades d'intervenció familiar, com ara les de suport a les famílies que tenen algun dels seus membres en situació de dificultat social. les d'orientació i mediació familiar, les de defensa dels drets dels infants, en cas de trencament familiar, i les d'atenció als mal tractes infantils, d'estades de menors estrangers a la Comunitat Valenciana.
  
Així, la Conselleria de Benestar Social convoca, en el marc de les lleis anteriorment citades, ajudes i subvencions adreçades a la promoció, a la millora i al desenvolupament de les adopcions, a l'atenció integral de la família i al manteniment de programes, de serveis i de centres, adreçades a institucions i entitats sense finalitat de lucre.
  
Amb aquesta ordre s'estableixen els requisits, les condicions i les quanties d'aquestes, que s'inclouen en l'àmbit d'aquesta convocatòria:
  
a) Pla de Mesures d'Inserció Social, en què es preveuen les prestacions econòmiques individuals i reglades destinades a persones físiques, famílies i altres unitats de convivència, i també les subvencions dels diferents programes i serveis que tinguen com a finalitat la inserció sociolaboral de les persones beneficiàries individuals d'aquestes prestacions, regulades totes elles en el capítol I del títol I d'aquesta ordre.
  
b) Subvencions per a despeses corrents, tant d'entitats públiques com privades sense ànim de lucre, per al manteniment de programes, de serveis i de centres i per al concert de places en determinada tipologia de centres, regulades en el capítol II del títol I d'aquesta ordre.
  
Per tot això, i fent ús de les facultats que em confereixen l'article 47.11 del text refós de la Llei d'Hisenda Pública de la Generalitat Valenciana i el Decret 37/97, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Ajudes i subvencions
  
Article 1. Objecte
  
És objecte d'aquesta ordre regular i convocar ajudes i subvencions per a serveis socials en l'àmbit de la família i adopció, adreçades a sufragar les prestacions i els serveis següents:
  
Capítol I. Pla de Mesures d'Inserció Social
  
Capítol II. Programes, serveis i centres d'intervenció, atenció familiar i promoció de l'adopció.
  
Capítol I
  
Pla de Mesures d'Inserció Social
  
Article 2. Àmbit
  
Es convoquen ajudes per al desenvolupament i la implantació del Pla de Mesures d'Inserció Social de la Comunitat Valenciana establides pel Decret 132/90, de 23 de juliol ( DOGV núm. 1.376) i la Llei 5/97, de 25 de juny, per la qual es regula el sistema de serveis socials de la Generalitat Valenciana.
  
Article 3. Objecte
  
Les ajudes regulades en aquest capítol tindran com a objecte la subvenció de:
  
3.1. Programes d'Integració, definits en el capítol II, secció II del Decret 132/90 de 23 de juliol (DOGV núm. 1.376) i en la Llei 5/97, per la qual es regula el sistema de serveis socials de la Generalitat Valenciana, com el conjunt de mesures de caràcter sociolaboral orientades a facilitar l'autonomia personal i la plena incorporació social.
  
3.2. El pagament de salaris i de Seguretat Social del personal encarregat del desenvolupament i de la implantació del Pla de Mesures d'Inserció Social, a través dels diferents programes i serveis.
  
3.3. Les Prestacions Econòmiques Reglades, tal com s'estableix en el capítol II, secció III del Decret 132/90 i en la Llei 5/97, per la qual es regula el sistema de serveis socials de la Generalitat Valenciana, a fi de cobrir les necessitats bàsiques de les persones perceptores d'aquestes.
  
Article 4. Sol·licitants
  
Podran sol·licitar les ajudes els ajuntaments i les mancomunitats, constituïdes d'acord amb la legislació de Règim Local, i aquelles entitats de dret públic amb personalitat jurídica pròpia dependents d'aquestes, sempre que s'hagen creat per a intervenir en el camp dels serveis socials i no tinguen caràcter industrial o mercantil.
  
Article 5. Entitats col·laboradores
  
Les persones sol·licitants a què fa referència l'article anterior podran ser reconegudes per la Conselleria de Benestar Social com a entitats col·laboradores per al lliurament i la distribució de les persones beneficiàries de les Prestacions Econòmiques Reglades a què fa referència l'article 3.3.3 de l'esmentada ordre, d'acord amb els requisits i les condicions fixades per a aquesta distribució.
  
En qualsevol cas, perquè les persones físiques o les unitats de convivència que no tinguen mitjans suficients de subsistència puguen accedir a les Prestacions Econòmiques Reglades, serà requisit imprescindible el reconeixement previ d'una entitat col·laboradora per tal d'actuar en l'àmbit territorial d'aquelles.
  
De la mateixa manera, serà condició necessària la prèvia integració de l'entitat sol·licitant en el Pla de Mesures d'Inserció Social, mitjançant resolució de la Conselleria de Benestar Social.
  
Article 6. Obligacions de les entitats locals i entitats col·laboradores
  
Les obligacions que han de complir les entitats locals i les entitats col·laboradores, una vegada concedida la subvenció sol·licitada, seran les següents:
  
6.1. Amb caràcter general, seran les definides en l'article 28 d'aquesta ordre.
  
6.2. Les corporacions locals i les entitats que en depenen, si actuen com a entitats col·laboradores per al pagament de les Prestacions Econòmiques Reglades a què fa referència l'article 3.3.3 d'aquesta ordre, tindran a més les obligacions següents:
  
6.2.a) Amb caràcter general, seguir les condicions, els requisits i els procediments administratius regulats pel Decret 132/90, de 23 de juliol, del Consell de la Generalitat Valenciana (DOGV núm. 1.376) i per l'Ordre d'11 de setembre de 1990, de la Conselleria de Treball i Seguretat Social (DOGV núm. 1.400).
  
6.2.b) Verificar el compliment i l'efectivitat de les condicions o dels requisits determinants per a l'atorgament de les Prestacions Econòmiques Reglades a les persones beneficiàries. Aquests requisits són, d'acord amb l'article 13 del Decret 132/90, de 23 de juliol, del Consell de la Generalitat Valenciana (DOGV núm. 1.376), aquests:
  
6.2.b.1. Estar empadronats, com a residents, en qualsevol municipi de la Comunitat Valenciana, amb un any d'antelació, almenys, en el moment de presentar la sol·licitud.
  
Aquesta condició s'acreditarà mitjançant Certificat d'Empadronament.
  
6.2.b.2. Ser major de 25 anys i menor de 65 o, si fa el cas, menor de 25 sempre que tinga fills o familiars a càrrec seu.
  
Aquesta condició s'acreditarà mitjançant una fotocòpia compulsada o acarada del DNI, o la documentació on conste l'edat, en el cas d'estrangers, i declaració jurada, si és el cas, sobre si se tenen fills o familiars a càrrec seu.
  
6.2.b.3. No disposar la persona sol·licitant o la unitat familiar de la qual forma part, d'uns ingressos anuals que, per qualsevol concepte, superen la quantia de la Prestació Econòmica Reglada computada anualment que li poguera correspondre.
  
Aquesta condició s'acreditarà mitjançant:
  
a) Fotocòpia compulsada o acarada de la Declaració de l'Impost sobre la Renda de les Persones Físiques de totes les persones que conviuen al domicili, o certificat de l'Agència Tributària que acredite que no l'ha presentada. En tots dos casos, farà referència a l'últim exercici pressupostari.
  
b) Declaració jurada d'ingressos.
  
6.2.b.4. No poder ser beneficiàries de qualsevol altre tipus de pensió o d'ajuda concedida per organisme públic la finalitat del qual siga atendre les necessitats de subsistència de la persona beneficiària.
  
Aquesta condició s'acreditarà mitjançant certificat de pensions expedit per l'administració.
  
6.2.c. Realitzar el pagament de les Prestacions Econòmiques Reglades sols a persones físiques que no tinguen mitjans de subsistència i en les quals concórreguen factors de risc, a fi de donar suport i d'afavorir la seua integració sociolaboral.
  
6.2.d. Lliurar a les persones beneficiàries els fons percebuts d'acord amb els següents criteris o condicions:
  
6.2.d.1. Per tal de poder proposar les diferents resolucions, corresponents a persones beneficiàries individuals, a la Direcció Territorial competent, l'entitat col·laboradora haurà de respectar el procediment següent:
  
a) Recepció de la sol·licitud individual de percepció de la Prestació Econòmica Reglada.
  
b) Elaboració, per l'equip social de Base de l'entitat col·laboradora, de l'informe proposta individual al qual es refereix l'article 12 de l'Ordre d'11 de setembre de 1990, de la Conselleria de Treball i Seguretat Social (DOGV núm. 1.400), que serà elevat a la direcció territorial de Benestar Social corresponent.
  
c) Existència d'acord amb la proposta i acceptació per la persona beneficiària de les mesures d'inserció social, segons el model VI d'aquesta ordre, en què constaran, com a mínim, els extrems següents:
  
- Informe socioeconòmic de la persona sol·licitant de la prestació.
  
- Proposta de resolució que es realitza quant a la prestació sol·licitada.
  
- Quantia i durada proposada per a la prestació, si cal.
  
- Mesures d'inserció que es proposa d'establir.
  
d) A la vista d'aquest informe proposta, el director territorial de Benestar Social competent resoldrà sobre la sol·licitud de Prestació Econòmica Reglada i ho comunicarà a l'entitat, per a la notificació a la persona interessada. L'entitat col·laboradora haurà de comunicar fefaentment a la direcció territorial, després de la notificació, que aquesta ha sigut efectivament lliurada a la persona sol·licitant i, si no s'ha pogut lliurar, l'especificació dels motius, amb la finalitat que se suspenga la resolució individual, si fa el cas.
  
6.2.d.2 Pel que fa als pagaments a les persones beneficiàries de les Prestacions Econòmiques Reglades:
  
a) Realitzar el pagament de l'import de les prestacions que corresponga rebre a les persones beneficiàries dins dels límits establits en l'article 9 d'aquesta ordre.
  
b) Exigir el rebut firmat per la persona beneficiària segons el model VIII prevista en aquesta ordre.
  
c) Realitzar el pagament de la prestació des del primer dia de mes següent al de l'aprovació de la sol·licitud per la direcció territorial de Benestar Social competent.
  
Els pagaments posteriors es realitzaran per mensualitats vençudes des de la data de la meritació d'aquesta.
  
d) Realitzar el seguiment individual a les persones beneficiàries de les Prestacions Econòmiques Reglades, formalitzant els fulls de seguiment individuals segons el model VII d'aquesta ordre.
  
e) L'entitat col·laboradora haurà d'emetre certificat en acabar l'exercici firmat per l'alcalde o l'alcaldessa o pel president o per la presidenta de la mancomunitat, si fa el cas, en el model X previst en aquesta ordre, en el qual s'especifique clarament que totes les persones beneficiàries perceptores de la prestació han complit els requisits de concessió de l'ajuda.
  
6.2.d.3. Quant a les obligacions de l'entitat col·laboradora i la direcció territorial de Benestar Social, pel que fa a les quanties que es concedisquen i paguen a les persones beneficiàries, es tindrà en compte el següent:
  
a) En cas que es produïsquen pagaments indeguts per l'entitat col·laboradora dins de les quanties concedides per la resolució individual, aquesta estarà obligada a reintegrar-les o compensar-les a la Conselleria de Benestar Social. Aquest reintegrament o compensació es realitzarà després del tancament de l'exercici pressupostari i de la justificació a què fa referència l'article 30.1 d'aquesta ordre.
  
b) En cap cas, la Conselleria de Benestar Social estarà obligada a pagar les quantitats que les entitats col·laboradores lliuren a les persones beneficiàries, en concepte de la prestació econòmica reglada, si no hi ha resolució prèvia del director o de la directora territorial de Benestar Social.
  
c) El director o la directora territorial no podran dictar resolucions per import superior al màxim que preveu l'article 9 d'aquesta ordre.
  
d) Una vegada exhaurits els fons globals atorgats a l'entitat col·laboradora, la direcció territorial corresponent no podrà resoldre noves ajudes individuals.
  
Article 7. Prioritats
  
Les prioritats en la concessió de les subvencions tindran en compte els criteris següents:
  
7.1. Tindran prioritat absoluta en el reconeixement, per a l'exercici de 1999, com a entitat col·laboradora de la Conselleria de Benestar Social i en la concessió de les ajudes, les entitats locals, les mancomunitats i les entitats previstes en l'article 4 d'aquesta ordre, reconegudes com a entitats col·laboradores en l'exercici de 1998, sempre que hagen tingut persones beneficiàries acollides a aquest programa.
  
7.2. De la mateixa manera, tindran prioritat en el reconeixement com a entitat col·laboradora de la Conselleria de Benestar Social i en la concessió de les ajudes, els ajuntaments, les mancomunitats i les entitats previstes en l'article 4 d'aquesta ordre que gestionen els diferents recursos d'aquest pla amb personal propi de l'entitat.
  
Les noves incorporacions s'atendran d'acord amb la dotació de recursos i tenint en compte els criteris de necessitat social i població.
  
7.3. Tindran prioritat les prestacions sobre els programes i aquests dos sobre el personal.
  
Article 8. Documentació
  
La documentació que cal presentar per al reconeixement com a entitat col·laboradora serà la següent:
  
8.1. S'haurà de presentar sol·licitud, com el model que s'adjunta a aquesta ordre, emplenada com cal, firmada per l'alcalde o per l'alcaldessa de l'ajuntament o per representant de l'entitat.
  
8.2. Cada entitat sol·licitarà en una única instància la subvenció per a tots els programes de la seua titularitat que corresponguen al Pla de Mesures d'Inserció Social.
  
8.3. Les dades de la sol·licitud s'emplenaran segons els criteris següents:
  
8.3.a. Dades referides al pressupost:
  
8.3.a.1. Total del pressupost de l'entitat.
  
8.3.a.2. Quantitat total assignada al Pla de Mesures d'Inserció Social.
  
8.3.a.3. Quantitats destinades a cadascun dels programes i/o conceptes sol·licitats.
  
8.3.b. Memòria de l'exercici anterior referent al desenvolupament de programes o de prestacions per a la gestió dels quals se sol·licita subvenció i/o reconeixement d'entitat col·laboradora i l'assignació dels corresponent fons, si n'hi haguera. En cas que l'entitat considerara que cal presentar un memòria més extensa, es podrà presentar en documenta a part, amb la formalització, en qualsevol cas, de l'apartat de la sol·licitud a què fa referència aquest punt.
  
8.3.c. Metodologia d'actuació referida als programes o als serveis dels quals es demana subvenció, per a l'exercici sol·licitat, sistema d'avaluació previst i recursos disponibles. En cas que l'entitat considerara que cal presentar-ne un desplegament més extens, es podrà presentar en document a part, amb la formalització, en qualsevol cas, de l'apartat de la sol·licitud a què fa referència aquest punt.
  
8.3.d. Plantilla de personal, adscrita als programes sol·licitats, titulació d'aquesta, modalitat contractual i temps de dedicació. S'hi indicarà, si fa el cas, el centre o el programa amb què es comparteix el treballador o la treballadora per al qual se sol·licita subvenció.
  
8.4. Serà obligatori adjuntar a la sol·licitud, formalitzada com cal, la fitxa de manteniment de tercers, segons model XVI d'aquesta ordre, amb les dades bancàries de les persones sol·licitants, a fi de poder realitzar el pagament de la subvenció concedida.
  
Article 9. Import de les prestacions
  
La quantia que s'assignarà a les ajudes dirigides al pagament de Prestacions Econòmiques Reglades i a les subvencions dels diferents programes i serveis previstos en aquest capítol, tindran en compte les consideracions següents:
  
9.1. L'import de la prestació serà l'establit per a les pensions no contributives en el seu còmput anual, per a l'exercici 1999. L'import mensual resultant serà incrementat quan, amb la persona beneficiària, convisquen familiars a càrrec seu segons l'escala següent:
  
Pel primer familiar: 3.150 PTA mensuals
  
Pel segon familiar: 2.150 PTA mensuals
  
Pel tercer familiar: 1.650 PTA mensuals
  
Pel quart familiar: 1.650 PTA mensuals
  
L'existència de més de quatre membres familiars a càrrec seu no podrà suposar majors increments, per la qual cosa l'import màxim mensual que es pot augmentar per familiars a càrrec seu no podrà passar de les 8.600 PTA mensuals.
  
9.2. Quant a les quanties que s'assignen a les diverses entitats en concepte de personal i de manteniment, hi valdrà el que indiquen els mòduls recollits en l'annex I d'aquesta ordre.
  
Capítol II
  
Ajudes per al manteniment de programes,
  
de serveis i de centres d'intervenció, d'atenció familiar
  
 i de promoció de l'adopció
  
Article 10. Índole de les ajudes
  
Les ajudes per al desenvolupament integral de la família i de l'adopció es convoquen com a subvencions per a despeses, tant d'entitats públiques com privades sense ànim de lucre, la finalitat de les quals siga el manteniment de programes, de serveis i de centres.
  
Aquestes ajudes podran ser destinades a les entitats amb personalitat jurídica pròpia, entitats locals, o entitats privades sense finalitat de lucre que despleguen programes d'atenció a la família o de promoció de l'adopció, segons es regula tot seguit.
  
Secció Primera
  
Subvenció de programes i serveis gestionats per institucions, entitats locals i entitats privades sense ànim de lucre
  
Article 11. Àmbit
  
Es convoquen ajudes per al desenvolupament de diferents programes i serveis que atenguen la problemàtica de les famílies, en garantisquen l'atenció integral, eviten el desarrelament, fomenten el desenvolupament, la convivència, la cooperació social, o promocionen i estabilitzen l'estructura familiar.
  
Igualment seran objecte d'aquestes ajudes els programes i els serveis desenvolupats per entitats sense ànim de lucre que presenten programes de formació i d'estudi, adreçats a persones i famílies que estiguen en tràmit d'adopció, i també les entitats de mediació per a la tramitació de l'adopció internacional.
  
Article 12. Objecte
  
Les ajudes destinades a la protecció i al suport de la família seran de dos tipus:
  
12.1. Ajudes per al pagament de salaris i Seguretat Social dels professionals que intervenen en els distints programes i serveis previstos en la Llei 5/97, per la qual es regula el sistema de serveis socials de la Generalitat Valenciana, quan la definició i contingut d'aquells siga de suport a la família i/o promoció de l'adopció.
  
12.2. Ajudes per al manteniment dels programes i dels serveis previstos en el punt anterior.
  
Article 13. Sol·licitants
  
Podran sol·licitar les ajudes regulades en aquesta secció les institucions, les corporacions locals, les mancomunitats constituïdes d'acord amb la legislació de Règim Local, les entitats de dret públic amb personalitat jurídica pròpia dependents d'aquestes, sempre que s'hagen creat per a intervenir en el camp dels serveis socials i no tinguen caràcter industrial o mercantil, i les entitats sense finalitat de lucre.
  
Les entitats sense finalitat de lucre podran sol·licitar ajudes per al 1999 sempre que reunisquen les condicions següents:
  
13.1. Estar inscrites en el Registre d'Entitats, Centres i Serveis de la Conselleria de Benestar Social i, si correspon, autoritzades com cal.
  
El registre i l'autorització de programes es podrà resoldre en el mateix acte de resolució de l'ajuda.
  
13.2. En el cas de les entitats de mediació en matèria d'adopció internacional, hauran d'estar autoritzades com cal, d'acord amb la normativa autonòmica, estatal i internacional vigent.
  
13.3. En el cas de programes o serveis adreçats a la millora del procés d'adopció, tenir com un dels objectius la protecció a la família o la infància, o la promoció de l'adopció, en els termes previstos en la Llei 5/97, de 25 de juny, per la qual es regula el sistema de serveis socials de la Comunitat Valenciana (DOGV núm. 3.032), en el Conveni de la Haia, ratificat per l'estat espanyol el 30 de juny de 1995, en la Llei 21/87, d'11 de novembre, per la qual es modifiquen determinats articles del Codi Civil i de la Llei d'Enjudiciament Civil, en matèria d'adopció; en la Llei 7/94, de la Infància, de la Generalitat Valenciana i en la Llei Orgànica 1/96, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil.
  
Article 14. Prioritats
  
Tindran caràcter prioritari per a la concessió de les ajudes respecte d'altres programes i/o serveis els següents:
  
14.1. El iniciats en exercicis anteriors la continuïtat dels quals siga convenient en raó del seu interés social.
  
14.2. Els que impulsen accions integrades d'atenció a la problemàtica familiar, entre elles les de formació.
  
14.3. Els d'atenció a famílies amb tots o algun dels seus membres en situació desafavorida i/o de risc social, que permeten l'ajuda temporal a aquests.
  
14.4. Els d'orientació i de mediació familiar
  
14.5. Els que atenguen la problemàtica generada per les situacions de violència al si familiar.
  
14.6. Els que potencien la integració sociolaboral a persones beneficiàries de Prestacions Econòmiques Reglades, d'acord amb la implantació del Pla de Mesures d'Inserció Social a la Comunitat Valenciana, mitjançant la contractació de treballadors i treballadores dels programes de garantia social, tallers d'inserció sociolaboral, o programes d'integració sociolaboral del mateix Pla de Mesures d'Inserció Social.
  
14.7. El adreçats a la formació bàsica per a l'atenció d'ancians o ancianes en l'àmbit familiar.
  
14.8. Els que promouen l'execució i el manteniment de programes i de serveis orientats a dones gestants en situació de risc social, la posterior inserció social d'aquestes i l'atenció dels seus fills o filles.
  
14.9. Els que s'adrecen a la creació d'equips professionals formats per psicòlegs i treballadors socials amb la finalitat d'elaborar aquells informes previs necessaris per a l'obtenció del certificat d'idoneïtat en la tramitació de les adopcions.
  
14.10 Els que presenten les entitats de mediació en matèria d'adopció internacional, que procuren la millora del procés d'adopció. Seran criteris prioritaris en la concessió:
  
14.10.a. La dificultat de tramitació en el país d'origen dels menors
  
14.10.b. El que tinga la seu o les seus a la Comunitat Valenciana
  
14.10.c. Nombre d'expedients tramitats a la Comunitat Valenciana en els exercicis anteriors.
  
14.10.d. La realització del seguiment de les adopcions una vegada constituïdes.
  
14.10.e. L'avaluació de les memòries econòmica i d'activitat realitzada per la comissió de valoració de les ajudes.
  
14.10.f. L'adequació de mitjans materials i tècnics al volum de tramitació.
  
Article 15. Documentació
  
La documentació que hauran de presentar les diferents entitats serà la següent:
  
15.1. Sol·licitud
  
15.1.a. S'haurà de presentar sol·licitud, d'acord amb el model previst en aquesta ordre, emplenada com cal, firmada per l'alcalde o per l'alcaldessa de l'ajuntament o representant de l'entitat. Els programes o serveis, respecte dels quals se sol·licita subvenció es descriuran segons es desenvolupa en aquesta.
  
15.1.b. Cada entitat sol·licitarà, en una única instància, les subvencions per a tots els programes de la seua titularitat.
  
15.1.c. Les dades de la sol·licitud s'emplenaran segons els criteris següents:
  
15.1.c.1. Dades referides al pressupost d'ingressos i de despeses de la gestió ordinària de l'exercici per al qual se sol·licita la subvenció
  
15.1.c.2. Memòria de l'exercici anterior, de cada programa o servei per al qual se sol·licita subvenció. En cas que l'entitat considerara que cal presentar una memòria més extensa, es podrà presentar en document a part, amb la formalització, en qualsevol cas, de l'apartat de la sol·licitud a què fa referència aquest punt.
  
15.1.c.3. Metodologia d'actuació referida als programes o als serveis dels quals es demana subvenció, per a l'exercici sol·licitat, sistema d'avaluació previst i recursos disponibles. En cas que l'entitat considerara que cal presentar-ne un desplegament més extens es podrà presentar en document a part, amb la formalització, en qualsevol cas, de d'apartat de la sol·licitud a què fa referència aquest punt.
  
15.1.c.4. Plantilla de personal adscrita als programes o als serveis sol·licitats, titulació d'aquesta, modalitat contractual i temps de dedicació. S'hi indicarà, si fa el cas, el centre o el programa amb què es comparteix el treballador o la treballadora per al qual se sol·licita la subvenció.
  
15.1.c.5. Pel que fa a les entitats de mediació d'adopció internacional, hi valdrà el que disposa el Decret 168/96, de 10 de setembre, amb l'obligació de presentar un llistat descriptiu dels expedients tramitats a la Comunitat Valenciana corresponents a exercicis anteriors, de manera diferenciada, d'acord amb el model de la sol·licitud.
  
15.2. En el cas d'entitats sense finalitat de lucre, hauran d'acreditar, a més, que estan al corrent en el compliment de les seues obligacions tributàries i amb la Seguretat Social, i que no hi ha amb l'estat o amb la Comunitat Valenciana deute de naturalesa tributària en període executiu o, en el cas de contribuents contra els quals no corresponga la utilització de la via de constrenyiment, deutes no atesos en període voluntari. Amb aquesta finalitat s'haurà de presentar:
  
15.2.a. Alta en l'Impost d'Activitats Econòmiques i, si cal, últim rebut de l'impost, o certificat acreditatiu de l'exempció d'aquest.
  
15.2.b. Certificat de l'Agència Estatal d'Administració Tributària que acredite que s'han presentat les declaracions de l'Impost de Societats, i també les corresponents declaracions per pagaments fraccionats a compte, les retencions que escaiguen en cada cas, les declaracions periòdiques de l'IVA, i la declaració resum anual d'aquest últim impost, o certificat acreditatiu de la seua exempció. La certificació farà referència a les declaracions el termini de presentació reglamentari de les quals haguera vençut en els 12 mesos immediatament anteriors a la data de sol·licitud de la certificació.
  
15.2.c. Certificat de la Tresoreria General de la Seguretat Social que acredite els aspectes següents:
  
a) Estar inscrits en el sistema de la Seguretat Social.
  
b) Haver-hi afiliat, si escau, i donat d'alta els treballadors i les treballadores que presten serveis o assistència tècnica a aquestes. Aquest requisit no caldrà per a les persones col·laboradores voluntàries de l'entitat subvencionada.
  
c) Haver presentat els documents de cotització corresponents a les quotes de Seguretat Social i, si correspon, dels conceptes de recaptació conjunta amb aquestes, i les assimilades a aquelles amb efecte de recapte corresponents als dotze mesos anteriors a la data de sol·licitud del certificat.
  
d) Estar al corrent en el pagament de les quotes o d'altres deutes de la Seguretat Social.
  
15.2.d. Certificat de l'òrgan competent que acredite que la persona sol·licitant no té deutes de naturalesa tributària en període executiu amb la Comunitat Valenciana o, en el cas de constrenyiment, deutes no atesos en període voluntari amb la nostra Comunitat.
  
15.3. En cas que l'òrgan competent no expedira el certificat en el termini de 20 dies naturals des que es va sol·licitar, es podrà presentar amb la mateixa finalitat les sol·licituds de certificats, sense perjudici de l'obligació de presentar les persones beneficiàries els certificats corresponents amb anterioritat a l'atorgament de les ajudes.
  
15.4. Quan la persona sol·licitant no estiga obligada a presentar les declaracions o els documents a què fan referència els apartats anteriors, s'acreditarà aquesta circumstància mitjançant certificat de l'òrgan administratiu competent o declaració responsable. En el cas d'aportació de declaració responsable, aquesta haurà de citar les causes i el precepte normatiu que justifique el fet anterior.
  
15.5. Tots els documents presentats seran originals, còpies legalitzades per notari, acarades o compulsades.
  
15.6. Serà obligatori adjuntar a la sol·licitud, formalitzada com cal, la fitxa de manteniment de tercers, segons model XVI d'aquesta ordre, amb les dades bancàries de les persones sol·licitants, a fi de poder realitzar el pagament de la subvenció concedida.
  
Secció segona
  
Subvenció de centres gestionats per institucions,
  
 entitats locals i entitats privades sense finalitat de lucre
  
Article 16. Àmbit
  
Es convoquen ajudes per al manteniment de centres que atenen la problemàtica de les famílies, en garanteixen l'atenció integral, eviten el desarrelament, fomenten el desenvolupament, la convivència, la cooperació social, o promocionen i estabilitzen l'estructura familiar.
  
Article 17. Objecte
  
Les ajudes destinades a aquests podran finançar tant les despeses de personal i de manteniments propis dels centres, com el dels programes i dels serveis que realitzen dins d'ells, d'acord amb els mòduls previstos en l'annex I d'aquesta ordre.
  
Article 18. Sol·licitants
  
Podran sol·licitar ajudes les persones titulars i representants dels centres, sempre que aquestes disposen de l'autorització regulada en el capítol II del títol IV de la Llei de 5/97, per la qual es regula el sistema de serveis socials de la Comunitat Valenciana i en els capítols I i II del títol III del Decret 40/90, de 26 de febrer, del Govern de la Generalitat Valenciana (DOGV núm. 1.274).
  
No obstant això, en el cas de la subvenció adreçada a centres d'Atenció Infantil de 0 a 3 anys, serà requisit suficient tenir sol·licitada l'autorització, davant de la Conselleria de Cultura, Educació i Ciència, i presentada la documentació preceptiva orientada a obtenir l'autorització com a centre de Primer Cicle d'Educació Infantil, o bé tenir concedida aquesta.
  
Article 19. Prioritats
  
S'estableixen les prioritats següents:
  
19.1. Les entitats públiques, quan presenten programes idèntics i de similar qualitat que els de les entitats privades.
  
19.2. S'atendran, en primer lloc, les sol·licituds dels centres que actualment estiguen en funcionament i, entre ells, els subvencionats en exercicis anteriors; en segon lloc els de nova creació.
  
Article 20. Documentació
  
La documentació que s'haurà de presentar per les diferents entitats serà la següent:
  
20.1. Sol·licitud
  
20.1.a. S'haurà de presentar una sol·licitud diferent per a cadascun dels diferents centres de la seua titularitat en el model de sol·licitud previst en aquesta ordre; si no ho fa així, se li requerirà per part de la direcció territorial de Benestar Social perquè repare aquest defecte dins del termini que es determine en l'article 25.1.
  
20.1.b. La sol·licitud es presentarà formalitzada com cal i serà segellada per qui tinga la representació de l'entitat.
  
20.1.c. Les dades de la sol·licitud es formalitzaran segons els criteris següents:
  
20.1.c.1. Dades referides al pressupost d'ingressos i despeses de la gestió ordinària de l'exercici per al qual se sol·licita la subvenció.
  
20.1.c.2. Memòria de l'exercici anterior, del centre per al qual se sol·licita subvenció. Cas que l'entitat considerara que cal presentar una memòria més extensa, es podrà presentar en document a part, i emplenarà, en qualsevol cas, l'apartat de la sol·licitud a que fa referència aquest punt.
  
20.1.c.3. Programa d'actuació del centre per a l'exercici sol·licitat.
  
20.1.c.4. Plantilla de personal del centre, titulació d'aquesta, modalitat contractual i temps de dedicació. S'hi indicarà, si fa el cas, el programa o el centre amb què es comparteix el treballador o la treballadora per al qual se sol·licita subvenció. Haurà d'haver-hi, així mateix, la documentació acreditativa de tenir contractada la plantilla l'1 de gener de 1999, o el compromís escrit de contractar, des de la data en què se sol·licita l'inici de la subvenció, la plantilla específica que corresponga.
  
20.1.c.5. Relació nominal de persones beneficiàries, amb indicació de les aportacions d'aquests.
  
20.1.c.6. En el cas de la subvenció adreçada a centres d'Atenció Infantil de 0 a 3 anys, ofici de la Conselleria de Cultura, Educació i Ciència, on indique que s'ha sol·licitat l'autorització i presentat la documentació preceptiva orientada a obtenir l'autorització com a centre de Primer Cicle d'Educació Infantil, o bé que es té concedida aquesta.
  
20.2. En el cas d'entitats sense finalitat de lucre, hauran d'acreditar, a més, que estan al corrent en el compliment de les seues obligacions tributàries, i també de la Seguretat Social i que no té amb l'estat ni amb la Comunitat Valenciana deute de naturalesa tributària en període executiu o, en el cas de contribuents contra els quals no corresponga la utilització de la via de constrenyiment, deutes no atesos en període voluntari. Amb aquesta finalitat s'haurà de presentar:
  
20.2.a. Alta en l'impost d'Activitats Econòmiques i, si fa el cas, l'últim rebut de l'impost, o certificat acreditatiu de l'exempció d'aquest.
  
20.2.b. Certificat de l'Agència Estatal d'Administració Tributària que acredite que s'han presentat les declaracions de l'Impost de Societats, i també les corresponents declaracions per pagaments fraccionats a compte, retencions que en cada cas escaiguen i declaracions periòdiques de l'IVA, i la declaració resum anual d'aquest últim impost, o certificat acreditatiu de l'exempció d'aquest. El certificat farà referència a les declaracions el termini reglamentari de les quals haguera vençut en els 12 mesos immediatament anteriors a la data de sol·licitud del certificat.
  
20.2.c. Certificat de la Tresoreria General de la Seguretat Social que acredite els aspectes següents:
  
20.2.c.1. Certificat de la Tresoreria General de la Seguretat Social que acredite els aspectes següents:
  
a) Estar inscrites en el sistema de la Seguretat Social.
  
b) Haver-hi afiliat, si cal, i donat d'alta els treballadors i les treballadores que presten serveis o assistència tècnica a aquestes. Aquest requisit no caldrà per a les persones col·laboradores voluntàries de l'entitat subvencionada.
  
c) Haver presentat els documents de cotització corresponents a les quotes de Seguretat Social i, si corresponguera, dels conceptes de recaptació conjunta amb elles, i també les assimilades a aquelles a l'efecte de recapte corresponent als dotze mesos anteriors a la data de la sol·licitud del certificat.
  
d) Estar al corrent en el pagament de les quotes o d'altres deutes de la Seguretat Social.
  
20.2.d. Certificat de l'òrgan competent que acredite que la persona sol·licitant no té deutes de naturalesa tributària en període executiu amb la Comunitat Valenciana o, en cas de constrenyiment, deutes no atesos en període voluntari amb la nostra Comunitat.
  
20.3. En cas que l'òrgan competent no expedira el certificat en el termini de 20 dies naturals des que aquesta es va sol·licitar, es podran presentar, amb aquest efecte, les sol·licituds de certificats, sense perjudici de l'obligació de presentar els corresponents certificats les persones beneficiaris amb anterioritat a l'atorgament de les ajudes.
  
20.4. Quan la persona sol·licitant no estiga obligada a presentar les declaracions o els documents a què fan referència els apartats anteriors, s'acreditarà aquesta circumstància mitjançant certificat de l'òrgan administratiu competent o declaració responsable. En el cas d'aportació de declaració responsable, aquesta haurà de dir-ne les causes i el precepte normatiu que justifique el fet anterior.
  
20.5. Tots els documents presentats seran originals, còpies legalitzades per notari, acarades o compulsades.
  
20.6. Serà obligatori adjuntar a la sol·licitud, emplenada com cal, la fitxa de manteniment de tercers, segons model XVI d'aquesta ordre, amb les dades bancaris de les persones sol·licitants, a fi de poder realitzar el pagament de la subvenció concedida.
  
Article 21. Comissions mixtes
  
Per resolució de la Direcció General de la Família i Adopcions, es crearan comissions mixtes per tal de vetlar pel procés d'admissió i d'atenció de persones beneficiàries als centres afectats per aquesta ordre. Seran d'àmbit provincial i es reuniran en els terminis que establisquen les direccions territorials de Benestar Social i quan circumstàncies excepcionals ho aconsellen.
  
21.1. Els components de la Conselleria de Benestar Social d'aquestes comissions seran nomenats per la Direcció General de la Família i Adopcions. Estaran formades per un representant d'aquesta Direcció General, amb rang de cap de servei i per dos representants de la Conselleria de Benestar Social, un dels quals hi actuarà com a secretari. Formaran part d'aquesta comissió tres representants nomenats lliurement per l'entitat.
  
21.2. De la reunió d'aquesta comissió alçarà acta el secretari d'aquesta.
  
21.3. El funcionament intern es regularà mitjançant instrucció de la Direcció General de la Família i Adopcions.
  
21.4. Es considerarà legalment constituïda la comissió amb l'assistència, si més no, de la meitat dels seus membres.
  
Secció tercera
  
Import de les ajudes
  
Article 22. Import
  
La quantia que s'assignarà a cadascun dels centres, dels programes o dels serveis recollits en aquest capítol, tindrà en compte els factors següents:
  
22.1. Amb caràcter general:
  
22.1.a. El grau d'execució i l'avaluació d'aquest centre, programa o servei en l'exercici de 1998 i en altres exercicis anteriors.
  
22.1.b. El pressupost que la corporació local o l'entitat sense finalitat de lucre dedica als centres, als programes, i als serveis subvencionats per la Conselleria de Benestar Social, pel que fa al pressupost general d'aquella.
  
22.1.c. La col·laboració de l'entitat amb la Generalitat Valenciana en el camp de la promoció i la inserció social, amb referència especial a aquells Serveis Socials Especialitzats orientats a la família i adopció que vagen més enllà de l'àmbit municipal.
  
22.1.d. Les necessitats objectives del municipi originades per la seua problemàtica social. Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.
  
22.2. Pel que fa a les quanties que s'assignen a les distintes entitats en concepte de personal i de manteniment, hi valdrà el que disposen els mòduls previstos en l'annex I d'aquesta ordre.
  
Títol II
  
Procediment
  
Capítol I
  
Iniciació del procediment
  
Article 23. Lloc de presentació
  
El procediment s'iniciarà per l'entitat o per la persona interessada i s'ajustarà al que estableix aquesta ordre i, amb caràcter general, per la Llei de Règim Jurídic de les Administracions Públiques i del Procediment Administratiu Comú.
  
Les sol·licituds d'ajuda es presentaran, juntament amb la documentació requerida, en el Registre de la direcció territorial de la Conselleria de Benestar Social de la província on estiga situat el centre, el programa o el servei per al qual se sol·licita la subvenció; o bé on tinga la seu l'entitat, per a aquells programes o serveis d'àmbit comunitari, sense perjudici de poder presentar-la en la resta de llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 24. Terminis de presentació
  
Una vegada publicada l'ordre en el Diari Oficial de la Generalitat Valenciana, el termini de presentació de sol·licituds comprendrà des de l'1 de gener de 1999 fins al 10 de febrer d'aquest any, inclusivament.
  
Capítol II
  
Tramitació, resolució i recursos
  
Article 25. Tramitació
  
El procediment que cal seguir en la tramitació de les sol·licituds presentades serà el següent:
  
25.1. Una vegada rebudes les sol·licituds per la direcció territorial de la Conselleria de Benestar Social competent, aquesta procedirà a l'estudi d'aquestes i de la documentació que les ha d'acompanyar. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb aquesta ordre resulte exigible, es demanarà a la persona interessada perquè en el termini de deu dies repare la falta o adjunte els documents preceptius, amb la indicació que si així no ho fa, se li podrà declarar decaigut en el seu dret al tràmit corresponent.
  
Sense perjudici del que disposa el paràgraf anterior, en qualsevol moment al llarg del procediment, es podrà instar al sol·licitant a la formalització de qualsevol altre requisit o tràmit omés d'acord amb el que preveu l'article 76 de la Llei de Règim Jurídic de les Administracions Públiques i del Procediment Administratiu Comú, i se li concedirà, amb aquesta finalitat, un termini de deu dies hàbils a partir de la notificació, amb exprés advertència que, si no fa així, se li podrà declarar decaigut en el seu dret al tràmit corresponent, i es procedirà a l'arxiu de la seua sol·licitud. En canvi, s'admetrà l'actuació de l'entitat sol·licitant i produirà efectes legals si es produïra abans o dins del dia que es notifique la resolució en què es considere transcorregut el termini.
  
25.2. En la fase de tramitació de l'expedient, a la vista de la documentació que hi ha en aquest, i de les obligacions que s'adquireixen per la concessió de l'ajuda, es podrà obtenir informes dels organismes i de les entitats que es considere oportú, i realitzar les comprovacions necessàries sobre l'exactitud de tot això.
  
Article 26. Resolució
  
El procediment que cal seguir en la resolució de les sol·licituds presentades serà el següent:
  
26.1. Per a l'elaboració de les propostes de resolució es crearan comissions de valoració que es constituiran d'acord amb la disposició addicional quarta d'aquesta ordre. En aquestes, l'òrgan competent en matèria de família i d'adopció podrà fixar, de conformitat amb les disponibilitats pressupostàries, els imports màxims per a la valoració i la concessió de les subvencions, amb la finalitat de planificar i racionalitzar la subvenció adreçada als diferents centres, programes i serveis, tant en l'àmbit provincial com en el comunitari.
  
No obstant això, l'òrgan competent per a resoldre podrà procedir al prorrateig de la subvenció, entre les persones beneficiàries, de l'import global màxim fixat.
  
26.2. La resolució de les sol·licituds d'ajudes que es presenten a l'empara d'allò previst en aquesta ordre correspon a la consellera de Benestar Social, a proposta de la Direcció General de la Família i Adopcions.
  
26.3. El termini màxim per a tramitar i resoldre les sol·licituds sobre les ajudes previstes en aquesta ordre serà de sis mesos comptadors des de la data en què es va presentar la sol·licitud.
  
26.4. En els casos en què no hi haja resolució expressa en el termini indicat, s'hi entendrà que les sol·licituds han sigut desestimades, amb l'efecte previst per l'article 43 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
26.5. L'import de les subvencions concedides no podrà, aïlladament o en concurrència amb subvencions o ajudes d'unes altres administracions públiques o ens públics o privats, nacionals o internacionals, superar el cost de l'activitat que han realitzar les persones o les entitats beneficiàries.
  
26.6. Podrà ser motiu de denegació de les ajudes recollides en aquesta ordre la incorrecta o la nul·la justificació de les quantitats rebudes en concepte d'ajudes atorgades per l'administració de la Generalitat Valenciana en l'exercici anterior, i també no reintegrar les quantitats rebudes incorrectament corresponents a aquelles subvencions. En tot cas, perquè hi procedisca la denegació serà necessari que prèviament qualsevol d'aquestes circumstàncies haja sigut constatada i declarada per l'administració mitjançant resolució expressa motivada, dictada en un procediment amb audiència i notificació a la persona interessada.
  
Article 27. Recursos
  
Contra les resolucions de la consellera de Benestar Social, expresses o presumptes, que esgotaran la via administrativa, s'hi podrà interposar recurs contenciós administratiu en la forma, el termini i les condicions que determine la llei que regule aquesta jurisdicció.
  
En tot cas, perquè tinga efecte l'acte presumpte davant de l'administració i de tercers, i per a la interposició, si escau, del recurs corresponent contra les resolucions presumptes, serà necessari que, amb caràcter previ, la persona interessada acredite l'eficàcia de l'acte presumpte d'acord amb allò indicat en l'article 44 de la Llei de Règim Jurídic de les Administracions Públiques i del Procediment Administratiu Comú.
  
Títol III
  
Del pagament i de la justificació de les subvencions
  
Article 28. Obligacions
  
28.1. Les institucions i les entitats subvencionades hauran de complir aquestes obligacions:
  
28.1.a) La submissió a les actuacions de control financer que correspon a la Intervenció General en relació amb la subvenció i les ajudes concedides.
  
28.1.b) No alterar la finalitat de les subvencions i complir les obligacions que estableix la legislació vigent per a les persones perceptores de fons públics.
  
28.1.c) Comunicar fefaentment a l'òrgan que concedeix la subvenció, la sol·licitud i la concessió de qualsevol ajuda amb la mateixa finalitat, per part d'uns altres organismes públics. L'obtenció concurrent de subvencions o d'ajudes atorgades per unes altres administracions o ens públics o privats podrà originar la modificació de la resolució de concessió.
  
28.1.d) No minorar ni anul·lar la consignació que s'haja previst inicialment en el pressupost per a aquesta finalitat.
  
28.1.e) En el cas de subvenció de centres, tot respectant el caràcter propi de l'entitat i la tipologia pròpia del centre, les vacants que es produïsquen en les places subvencionades hauran de ser cobertes obligatòriament per les persones beneficiàries que la Direcció General de la Família i Adopcions, mitjançant la direcció territorial corresponent, determine. Aquestes vacants per a cobrir hauran de ser-ho en un percentatge igual al que se subvencione quan al cost total del centre, o en nombre igual al de places subvencionades.
  
També serà obligatori per a l'entitat comunicar les baixes de persones ateses en un termini màxim de 3 dies hàbils comptadors des de l'endemà de l'esmentada baixa.
  
28.1.f) Facilitar la inspecció, el control i el seguiment de la Conselleria de Benestar Social, i en particular de la Direcció General de la Família i Adopcions o de les unitats administratives que en depenen, amb la finalitat de conéixer qualsevol aspecte de l'activitat que és l'objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada i que tinga com a finalitat justificar el compliment dels requisits i de les condicions necessaris per a la concessió de la subvenció, la realització de les activitats o l'adopció del comportament que justifica el lliurament d'aquesta, o bé la correcta aplicació de la quantitat lliurada a la finalitat prevista, sense perjudici de la confidencialitat exigible.
  
28.1.g) Col·laborar amb la Generalitat Valenciana, en l'àmbit del centre o del programa subvencionat, en polítiques integrals, amb la finalitat d'afavorir la coordinació i la integració dels centres, dels serveis i dels programes subvencionats en el camp de la família o l'adopció.
  
28.1.h) Formalitzar adequadament els documents de seguiment tècnic i financer recollits en aquesta ordre, o en la que done publicitat a la forma de pagament, de justificació i a les disponibilitats pressupostàries per a la subvenció dels diferents centres, programes i serveis previstos en aquesta ordre.
  
28.1.i) Atendre els pagaments de les obligacions contretes.
  
28.1.j) Justificar les ajudes concedides en el termini màxim establit en aquesta ordre o en les normes que hi siguen d'aplicació.
  
28.1.k) Presentar en la direcció territorial de Benestar Social corresponent, abans del 28 de febrer de l'exercici següent, una memòria de desenvolupament de centres, programes o serveis subvencionats.
  
28.1.l) Les entitats de mediació en matèria d'adopció internacional hauran d'atenir-se també a les obligacions següents:
  
28.l·l.a) Complir les condicions i els requisits establits en el Decret 168/96, pel qual es regula l'acreditació d'entitats de Mediació d'Adopció Internacional a la Comunitat Valenciana.
  
28.1.l.b) Amb la finalitat que la subvenció concedida es destine, en la quantitat adequada, a disminuir els costos de tramitació que han de sufragar les famílies sol·licitants de l'adopció, no s'ampliaran els serveis que ja hi haja ni es contractarà personal addicional al que ja té l'entitat, a càrrec de la subvenció concedida, si no es per raons justificades i amb l'autorització prèvia escrita de la Conselleria de Benestar Social, mitjançant la Direcció General de la Família i Adopcions.
  
28.1.l.c) No transferir l'import ni utilitzar la subvenció concedida en activitats de l'entitat que es realitzen en unes altres autonomies, ni sufragar despeses de personal ni de manteniment de les persones representants d'aquesta a països estrangers.
  
28.2 L'incompliment d'alguna d'aquestes obligacions podrà originar la deixada sense efecte o la minoració de la resolució de concessió de l'ajuda i, si és el cas, l'exigència de l'interés de demora des del moment del pagament de la subvenció.
  
Article 29. Sistema de pagaments de les ajudes i subvencions
  
Per al pagament de les ajudes i subvencions recollides en aquesta ordre valdrà el que s'indica tot seguit:
  
29.1. Per al pagament de les Prestacions Econòmiques Reglades gestionades per les entitats col·laboradores.
  
Podrà lliurar-se a aquestes el 100% de la quantitat concedida en aquest concepte, i aquestes hauran de justificar, abans del 31 de gener de l'any 2000, els imports pagats a les persones beneficiàries últimes de les ajudes en l'exercici 1999. No obstant això, hi valdrà el que dispose la llei de pressupostos de la Generalitat Valenciana per a l'exercici 1999.
  
29.2. Per al pagament de manteniment i d'activitats de centres, de serveis i de programes.
  
El pagament de la subvenció d'aquests es realitzarà ajustant-se als terminis i als percentatges que s'especifiquen en una ordre de la Conselleria de Benestar Social, una vegada publicada la llei de pressupostos de la Generalitat Valenciana per a l'exercici 1999 en què es fixaran els imports màxims que finançaran aquesta convocatòria, en cadascuna de les línies i apartats. Aquests terminis i percentatges s'especificaran també en les corresponents resolucions de concessió de les ajudes.
  
Article 30. Sistema de justificació de les ajudes i subvencions
  
Els terminis i el sistema de justificació dependran de la forma de pagament que s'establisca per als diferents tipus de subvencions. No obstant això, no podran presentar-se justificacions de despesa realitzades en l'exercici 1999 després del 28 de febrer de l'any 2000.
  
30.1. Les entitats de col·laboració justificaran la despesa realitzada corresponents a les Prestacions Econòmiques Reglades anticipades d'aquesta manera:
  
30.1.a) Un certificat d'obligació contreta o de despesa realitzada (100%), d'acord amb el model XII recollit en aquesta ordre, per a la regularització, si és el cas, de les quantitats anticipades.
  
30.1.b) Llistat de persones beneficiàries amb els quals hagen contret l'obligació de pagament de l'ajuda, amb indicació del nom, dels cognoms, del període i de la quantitat individual i total, d'acord amb el model XI recollit en aquesta ordre.
  
Sols podran ser objecte de justificació els imports efectivament contrets per l'entitat col·laboradora per a l'exercici 1999.
  
30.1.c) Quan acabe l'exercici, caldrà emetre certificat signat per l'alcalde o l'alcaldessa o, si escau, pel president o per la presidenta de la mancomunitat, on s'especifique que totes les persones beneficiàries individuals de la prestació han complit els requisits de concessió, mentre aquesta haja durat, d'acord amb el model X recollit en aquesta ordre.
  
30.1.d) Memòria final que faça referència a les persones beneficiàries de Prestacions Econòmiques Reglades, mitjançant la fitxa de seguiment municipal d'acord amb el model IX recollit en aquesta ordre. No obstant això, la direcció territorial podrà sol·licitar memòries més extenses que incloguen peticions concretes de dades generals de les persones beneficiàries, amb la finalitat de millorar la prestació i d'obtenir dades globals de la Comunitat Valenciana.
  
En compliment de l'article 47.11.e) del text refós de la Llei d'Hisenda Pública de la Generalitat Valenciana, s'acompanyarà a la memòria final un informe dels serveis socials de l'entitat que indique si les persones beneficiàries de les prestacions han complit o no els objectius de la subvenció. Aquest informe serà individualitzat per a cada persona beneficiària.
  
30.1.e) No obstant això, per al procediment de justificació establit per a les entitats col·laboradores, hi valdrà el que dispose la llei de pressupostos de la Generalitat Valenciana per a l'exercici 1999.
  
30.2. Les entitats de col·laboració i les corporacions locals justificaran el manteniment dels serveis i dels programes mitjançant un certificat d'obligació contreta o de despesa realitzada.
  
30.3. Les entitats sense ànim de lucre justificaran el manteniment dels serveis i dels programes d'acord amb els conceptes subvencionats amb els documents corresponents (nòmina, factures, etc.). Quant a la forma de justificar els diferents conceptes, hi valdrà també el que preveu l'annex I d'aquesta ordre.
  
30.4. En el cas que la justificació faça referència a centres, s'adaptarà a la tipologia de la concessió.
  
30.4.a) Subvenció concedida sobre la base de despeses totals. La justificació estarà d'acord amb els conceptes subvencionats, mitjançant els documents corresponents, i s'hi tindran també en compte els conceptes recollits en l'annex I d'aquesta ordre (nòmina, factures, etc.). No obstant això, les corporacions locals i les entitats dependents podran realitzar la justificació mitjançant un certificat de justificació d'obligació contreta o de despesa realitzada.
  
30.4.b) Les subvencions establides sobre la base preu/plaça podran justificar-se mitjançant la corresponent llista de persones ateses d'acord amb el model XV recollit en aquesta ordre, i l'informe del director o de la directora territorial de Benestar Social on conste que es compleixen les obligacions contretes. Amb aquesta finalitat, la direcció territorial podrà requerir la documentació necessària que testimonie el nombre de persones usuàries ateses i la plantilla de personal corresponent.
  
30.5. La Direcció General de la Família i Adopcions i la direcció territorial de Benestar Social corresponent podran requerir les persones beneficiàries de la subvenció tots els documents, les factures, el manaments de pagament, etc. que siguen necessaris per a justificar la quantitat de la despesa realitzada de l'ajuda concedida.
  
Article 31. Comunicació del cobrament de la subvenció en ajudes per a centres, programes i serveis
  
Després del cobrament de la totalitat de la subvenció, les entitats hauran de remetre a la direcció territorial de Benestar Social, en el termini d'un mes comptador des de la citada percepció, la comunicació escrita d'haver-la rebuda, d'acord amb les indicacions següents:
  
31.1. En el cas de corporacions locals, carta de pagament amb indicació de la data, de la quantitat i del concepte, expedida pel tresorer o per la tresorera, i intervinguda per l'interventor o per la interventora de Fons, que acredite l'ingrés de la subvenció en les arques de la corporació.
  
31.2. En el cas d'entitats sense ànim de lucre, notificació del director o de la directora del centre, o de la persona responsable del programa o del servei en què es comunique la percepció de la subvenció, la data, la quantitat i el concepte.
  
Article 32. Deixada sense efecte, minoració de les ajudes econòmiques i revisió d'aquestes
  
Es podran realitzar resolucions de deixada sense efecte, de minoració, de revisió o de modificació de les ajudes concedides, en els casos següents:
  
32.1. De conformitat amb allò indicat en l'article 47, paràgraf 8, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i d'ajudes atorgades per unes altres administracions públiques o ens públics o privats, podrà originar la modificació de la resolució de concessió.
  
32.2. Es podrà dictar una resolució de deixada sense efecte o de minoració, i, en tot cas, de reintegrament de les quantitats rebudes, en els casos de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
32.2.a) El procediment s'iniciarà per part de la direcció territorial de Benestar Social, d'ofici a conseqüència de la iniciativa pròpia de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
32.2.b) El termini màxim per a resoldre serà de 6 mesos des del moment que va ser incoat l'expedient de revocació o de minoració.
  
32.3. Quant al procediment de revisió, les quantitats que calga reintegrar tindran la consideració d'ingrés de dret públic a l'efecte del procediment aplicable a la cobrança.
  
32.4. La resolució, d'acord amb el procediment establit en aquest article, correspon a la consellera de Benestar Social, a proposta de la Direcció General de la Família i Adopcions.
  
32.5. En els casos de nul·litat, d'anul·labilitat i de rectificació d'errors dels actes administratius que van servir de base a la concessió d'aquestes ajudes, hi valdrà el que disposa el capítol I del títol VII de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 33. Dotació pressupostària
  
L'eficàcia d'aquesta convocatòria està condicionada a l'existència en els pressupostos de l'exercici econòmic 1999 de crèdit adequat i suficient per a atendre les ajudes que s'hi preveuen.
  
DISPOSICIÓ TRANSITÒRIA ÚNICA
  
La Conselleria de Benestar Social publicarà, mitjançant una ordre, les línies pressupostàries concretes i les dotacions pressupostàries màximes per a les ajudes convocades i el sistema de pagament i d'avals, una vegada siga aprovada i publicada la llei de pressupostos de la Generalitat per a 1999.
  
DISPOSICIONS ADDICIONALS
  
Primera
  
Les ajudes que tinguen per destinatàries persones jurídiques de naturalesa pública o privada, podran articular-se com a convenis de col·laboració quan l'especialitat de l'objecte o de les obligacions que es regulen així ho exigisquen, i dins dels límits a què fa referència el Decret 20/93, de 8 de febrer, del Govern Valencià, pel qual es regula el Registre de Convenis i s'estableix el règim jurídic i pressupostari dels convenis que subscriga la Generalitat Valenciana. Aquests convenis, independentment de la data de subscripció, podran tenir efecte per a tot l'exercici 1999, igual que la resta de subvencions concedides sobre la base d'aquesta ordre.
  
Segona
  
Les normes contingudes en aquesta ordre seran aplicables sempre que la corresponent llei de pressupostos o les seues normes de desplegament no establisquen condicions diferents.
  
Tercera
  
Amb la finalitat de facilitar l'ús a les persones sol·licitants de l'ajuda, la numeració dels models que acompanyen aquesta ordre es correspon, si s'han d'utilitzar novament en aquesta, amb els publicats en l'ordre d'ajudes de l'exercici 1998.
  
Annex I
  
Mòduls per a manteniment de centres,
  
de programes i de serveis
  
Model VI. Acord proposta i acceptació per part de la persona beneficiària del Pla de Mesures d'Inserció Social.
  
Model VII. Full de seguiment individual de les persones beneficiàries de la Prestació Econòmica Reglada.
  
Model VIII. Rebut signat pel beneficiari individual de la Prestació Econòmica Reglada.
  
Model IX. Memòria final, fitxa de seguiment municipal conjunta de les persones beneficiàries de la Prestació Econòmica Reglada.
  
Model X. Certificat final de l'exercici acreditatiu que totes les persones perceptores de la Prestació Econòmica Reglada han complit els requisits de concessió.
  
Model XI. Llistat de persones beneficiàries de la Prestació Econòmica Reglada.
  
Model XII. Certificat d'obligació contreta total (100%) per a les entitats col·laboradores.
  
Model XV. Llistat de persones ateses per a la justificació de persones usuàries a centres.
  
Model XVI. Fitxa de manteniment de tercers.
  
Sol·licitud corresponent al Pla de Mesures d'Inserció Social.
  
Sol·licitud corresponent a les ajudes per a centres, programes i serveis.
  
Quarta
  
Per a la valoració dels expedients d'àmbit provincial es constituirà una comissió de valoració per cada direcció territorial de Benestar Social, i una altra comissió única per als expedients d'àmbit comunitari, compostes pels membres següents:
  
4.1. Àmbit provincial
  
4.1.a). Per a subvencions corresponents al sector d'Adopcions
  
4.1.a.1.) Per la Direcció General de la Família i Adopcions:
  
- El director general, qui hi actuarà com a president
  
- Cap de Servei d'Adopcions
  
- Cap de Secció de Família i Infància
  
4.1.a).2. Per la direcció territorial de Benestar Social corresponent:
  
- El director territorial de Benestar Social
  
- El cap de Secció de Família i Adopcions
  
- Una persona representant de la citada direcció territorial de Benestar Social responsable de la tramitació dels expedients, nomenada pel director general de la Família i Adopcions, a proposta de la direcció territorial corresponent.
  
4.1.b). Per a subvencions corresponents al sector de Família
  
4.1.b).1. Per la Direcció General de la Família i Adopcions:
  
- El director general, qui hi actuarà com a president
  
- Cap de Servei de Família
  
- Cap de Secció de Participació Familiar i Seguiment del Pla Integral
  
4.1.b).2. Per la direcció territorial de Benestar Social corresponent:
  
- El director territorial de Benestar Social
  
- El cap de Secció de Família i Adopcions
  
- Una persona representant de la citada direcció territorial de Benestar Social responsable de la tramitació dels expedients, nomenada pel director general de la Família i Adopcions, a proposta de la direcció territorial corresponent.
  
4.2. Àmbit comunitari
  
4.2.a). Els expedients de sol·licitud que plantegen programes d'actuació per a tota la Comunitat Valenciana seran avaluats per una comissió constituïda per a això en la Direcció General de Família i Adopcions, composta per aquests membres:
  
4.2.a.1). Per a subvencions corresponents al sector d'Adopcions
  
- El director general, qui hi actuarà com a president
  
- Cap de Servei d'Adopcions
  
- Cap de Secció de Família i Infància
  
4.2.a).2. Per a subvencions corresponents al sector de Família
  
- El director general, qui hi actuarà com a president
  
- Cap de Servei de Família
  
- Cap de Secció de Participació Familiar i Seguiment del Pla Integral
  
4.2.a).3. En tots dos casos, el cap de Secció de Família i Adopcions de cada direcció territorial i un altre representant d'aquesta, nomenat pel director general de la Família i Adopcions, a proposta de la direcció territorial corresponent.
  
4.3. A banda dels membres de la comissió, podran convocar-se a qualsevol tècnic o tècnica de la direcció territorial que es considere necessari per tal de realitzar adequadament la valoració de l'expedient, amb veu però sense vot.
  
4.4. Podran ser convocats a aquestes comissions, per part de la Direcció General o de la direcció territorial, depenent de l'àmbit, representants dels col·lectius sectorials, els quals podran ser sentits però no tindran dret a vot.
  
4.5. No estarà constituïda formalment la comissió sense la participació, si més no, de tres membres.
  
4.6. En les comissions d'àmbit provincial o comunitari, segons el sector en qüestió, el cap del Servei de Família o Adopcions o la persona en qui delegue, hi actuarà com a secretari.
  
4.7. El seu funcionament intern es regularà mitjançant una instrucció de la Direcció General de la Família i Adopcions. Aquesta comissió procedirà a emplenar les plantilles de valoració, les quals seran signades pel secretari i pels que hi participen, seguint el model elaborat mitjançant instrucció interna de la Direcció General de la Família i Adopcions.
  
4.8. Perquè es consideren formalment constituïdes les diferents comissions de valoració, hauran de ser convocades per la Direcció General de Família i Adopcions.
  
Cinquena
  
Excepcionalment, per raons de necessitat o d'interés públic o social, les comissions de valoració podran realitzar propostes que excedisquen els mòduls màxims establits quan hi concórreguen al centre o al servei circumstàncies extraordinàries, correctament acreditades en l'expedient i recollides en l'acta corresponent.
  
Sisena
  
La Conselleria de Benestar Social no assumirà obligacions que es deriven de la relació laboral del personal dels centres, dels programes o dels serveis subvencionats, sinó que seran les persones titulars d'aquests els qui en respondran amb caràcter exclusiu.
  
Així mateix, la concessió d'una subvenció, a l'empara d'aquesta ordre, no comportarà cap obligació per part d'aquesta Conselleria pel que fa a les subvencions d'exercicis posteriors.
  
DISPOSICIONS FINALS
  
Primera
  
Quan les entitats sol·licitants facen publicitat mitjançant qualsevol mitjà de comunicació dels centres, dels serveis, de les activitats i dels programes subvencionats, totalment o parcialment, per les ajudes a què fa referència aquesta, serà obligatori fer-hi constar explícitament que es tracta d'un centre, d'una activitat o d'un programa "subvencionat per la Generalitat Valenciana, Conselleria de Benestar Social".
  
Als locals dels centres o dels serveis subvencionats s'haurà d'exposar, quan l'ajuda siga superior al 50% del cost del servei, en lloc visible, una placa d'identificació en què s'indique la condició de subvencionat per la Generalitat Valenciana.
  
Segona
  
Estan expressament exclosos de les ajudes recollides en aquesta ordre els conceptes següents:
  
a) les quotes a associacions o federacions,
  
b) els serveis específicament acadèmics dels centres,
  
c) els centres, els programes o els serveis que s'ajusten a programes propis d'uns altres organismes, sense perjudici de la necessària col·laboració per al cas de matèries concurrents, i
  
d) els corresponents a uns altres exercicis econòmics.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquella, si no hi ha crèdit adequat i suficient en l'exercici 1999.
  
Contra aquesta, s'hi podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació, amb la comunicació prèvia a la Conselleria de Benestar Social.
  
València, 18 de desembre de 1998
  
La consellera de Benestar Social,
  
MARCELA MIRÓ PÉREZ
  
Annex I
  
Mòduls per a manteniment de centres,
  
de programes i de serveis
  
Per al càlcul de les quantitats que cal subvencionar als diversos centres, programes i serveis s'utilitzaran els imports i criteris següents:
  
Primer
  
Per al càlcul dels imports corresponents a despeses de personal i de manteniment de centres, programes i serveis
  
La subvenció atorgada a l'entitat en concepte de personal no dependrà de la titulació de qui ocupa el lloc, sinó de la que és necessària per a ocupar-lo.
  
El personal voluntari que presta serveis a canvi d'una gratificació, i així conste a la sol·licitud, podrà ser computat com a despesa de personal, i haurà de presentar, en aquest cas, els rebuts justificatius de la despesa en què apareixeran el nom i els cognoms de la personal col·laboradora, el DNI, la signatura i el nom del centre o de l'entitat.
  
En el concepte personal apareixerà allò derivat de despeses per una prestació continuada de serveis professional (fins i tot quan aquesta no cobrisca tot el període subvencionat). En aquest cas, per a la justificació s'haurà d'adjuntar la minuta de la persona professional (direcció, metge o metgessa, psicòleg o psicòloga, etc.), la qual haurà de reunir tots els requisits que exigeix la legislació vigent en la matèria.
  
b) Per a despeses de manteniment de centres, de programes i de serveis, excloent-ne les despeses de personal
  
Als centres es podrà subvencionar les que siguen necessàries per a la realització, sense excedir del mòdul màxim corresponent a la seua tipologia.
  
En els programes o serveis es podran subvencionar les que siguen necessàries per a la realització.
  
Els serveis auxiliars, de contractació externa (cuina, neteja, bugaderia i altres), i els treballs realitzats per tercers, es computaran com a despeses de manteniment, fins i tot quan es realitzen al local mateix de l'entitat que és l'objecte de la subvenció.
  
Segon. Mòdul plaça/dia
  
En el cas de centres, la subvenció podrà concedir-se segons un mòdul per plaça o persona usuària i dia, i d'acord amb les quantitats següents:
  
a) Centres de Dia que atenguen la problemàtica social o familiar i no presten assistència especialitzada a les mateixes persones beneficiàries per unes altres causes.
  
Són aquells que, sos presten l'assistència residencial pròpia del centre i la social necessària per a superar la dificultat familiar. Preu màxim plaça/dia: 6603 KJR.
  
b) Centres de Dia que atenguen la problemàtica social o familiar i presten assistència especialitzada a les mateixes persones beneficiàries per unes altres causes.
  
Són aquells que, a més de prestar l'assistència residencial pròpia del centre i la social necessària per a superar la dificultat familiar, realitzen una altra assistència especialitzada. Preu màxim plaça/dia: 3.930 PTA.
  
c) Centres d'Atenció Contínua que atenguen la problemàtica social o familiar i no presten assistència especialitzada a les mateixes persones beneficiàries per unes altres causes.
  
Són aquells que, sols presten l'assistència residencial pròpia del centre i la social necessària per a superar la dificultat familiar. Preu màxim persona usuària/dia: 2.550 PTA.
  
d) Centres d'Atenció Contínua que atenguen la problemàtica social o familiar i presten assistència especialitzada a les mateixes persones beneficiàries per unes altres causes.
  
Són aquells que, a més de prestar l'assistència residencial pròpia del centre i la social necessària per a superar la dificultat familiar, realitzen una altra assistència especialitzada. Preu màxim persona usuària/dia: 5.610 PTA.
  
e) Mòdul de reserva de plaça
  
Aquest mòduls s'aplicarà sols en el cas de centres, i se subvencionarà el 85% del mòdul establit. Per reserva de plaça s'entendrà:
  
a) Les places pendents de cobertura.
  
b) Les places les persones usuàries de les quals no vagen al centre o se n'absenten més de set dies seguits d'activitat en aquest.
  
Tercer. Despeses que poden incrementar el mòdul establit
  
Les despeses que poden incrementar el mòdul són:
  
a) Plus de direcció. S'entén per això el que pot assignar-se a la persona treballadora responsable del centre, independentment de la seua titulació o categoria professional.
  
b) Plus de coordinació. S'entén per això el que pot aplicar-se en centre, per als càrrecs intermedis que depenguen d'un director i per a les persones treballadores responsables dels programes o dels serveis, independentment de la seua titulació.
  
c) Arrendaments i assegurances.
  
d) Tributs. Se n'exclouran les sancions que hi haja hagut per incompliments fiscals i les quantitats corresponents a l'Impost sobre el Valor Afegit si s'està exempt de pagar aquest.
  
e) Contractes anuals de manteniment, sempre que no es recullen ja com a despesa pròpia del centre, del programa o del servei, dins de la sol·licitud.
  
Quart. Criteris que han d'utilitzar-se per al càlcul de la subvenció que s'ha de concedir
  
a) El mòdul establit s'ha de considerar com a màxim. No obstant això, sols es proposarà la subvenció per les despeses realment previstes i adequades al centre, al programa o al servei.
  
b) La comissió de valoració podrà determinar quines despeses dels que se sol·licita la subvenció no són adequades a l'objecte d'aquesta.
  
c) Tot respectant la legalitat vigent, pel que fa a salari mínim i convenis sectorials, les comissions de valoració podran proposar en el concepte despeses de personal la concessió de quantitats inferiors, quan hi haja causa correctament justificada.
  
d) Per a centres, l'import total es calcularà pel nombre de dies realment obert a l'any. Donat cas que el centre romanga tancat en períodes festius, caps de setmana i període de vacances, aquest còmput es farà sobre un màxim de 220 dies a l'any.
  
f) MODIFICACIONS PRESSUPOSTÀRIES
  
Conselleria de Economía,
  
Hacienda y Administración Pública